חוק התכנון והבנייה (תיקון מס' 107 והוראת שעה) (תיקון), התשע"ח–2018
הצעת חוק פרטית, הכנסת ה-20
פורסם: ספר החוקים, חוברת 2736, עמ' 831, 2018-07-24T00:00:00+03:00
תיקון זה קובע הארכה של הוראת השעה בשנה נוספת (עד ה-7 באוגוסט 2019), כדי לאפשר המשך בחינה של יישום ההוראות האמורות ושל הפיכת הוראת השעה להוראת קבע. מטרת ההוראה להקל את ההקמה של בתי מלון וליצור תמריץ להקמתם.
בין היתר נקבע כי לוועדה מקומית עצמאית תהיה סמכות לאשר גם תוספת שטחי בנייה למגורים במגרשים המיועדים למלונאות, בתנאים ובמגבלות המפורטים בהוראת השעה, ובהם כי שיעור תוספת השטח שישמש למגורים יוגבל ל-20% לכל היותר מהשטח הכולל המותר לבנייה למלונאות במגרש לפי התכנית שאישרה הוועדה המחוזית. בהתאם לכך, אפשר יהיה להוסיף 40% זכויות בנייה, ביחס לשטח הכולל המותר לבנייה למלונאות לפי תכנית שאושרה בוועדה המחוזית, וביחס לכמחצית מתוספת זו יהיה אפשר לקבוע כי היא תשמש לבנייה למגורים.
כמו כן נקבע כי בכל מחוז תוקם ועדת משנה לעניין תשתית תיירות, שהיא ועדת משנה של הוועדה המחוזית שהרכבה מצומצם, ובתקופת הוראת השעה היא תהיה מוסמכת לדון בתכניות בתחום רשות עירונית שייעודן העיקרי הוא למלונאות. 
עוד נקבע כי בתקופת הוראת השעה הוועדה לשמירת הסביבה החופית תהיה מוסמכת לדון בתכנית לתיירות שנדונה בוועדת המשנה לעניין תשתית תיירות או בתכנית של ועדה מקומית עצמאית שעניינה תוספת שטח למגורים במגרש המיועד למלונאות, ולאשרן, בלי שיידרש אישור נוסף של המועצה הארצית לתכנון ובנייה לאותן תכניות.